U-I-145/04
Natisni
Opravilna št.:
U-I-145/04
Datum odločitve:
16. 12. 2004
Objavljeno:
Uradni list RS, št. 83/2004,
Uradni list RS, št. 140/2004 in OdlUS XIII, 79
ECLI:
ECLI:SI:USRS:2004:U.I.145.04
Akt:
Odlok o prostorskih ureditvenih pogojih za območje Občine Dolenjske Toplice (Uradni list RS, št. 103/03 in 101/04), 32. čl.
Izrek:
Člen 32 Odloka o prostorskih ureditvenih pogojih za območje Občine Dolenjske Toplice (Uradni list RS, št. 103/03 in 101/04) se razveljavi.
Evidenčni stavek:
Po določbi tretjega odstavka 153. člena Ustave morajo biti predpisi v skladu z Ustavo in z zakoni. ZGO-1 ureja postopek pridobitve gradbenega dovoljenja. Po tem zakonu ni predviden postopek izdelave lokacijske dokumentacije, zato Občina tega vprašanja ne more urejati drugače, kot to določa zakon.
Geslo:
1.5.51.1.17.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Razveljavitev - Podzakonskega predpisa.
3.13 - Splošna načela - Zakonitost.
1.5.51.1.6 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Začasno zadržanje izpodbijanega akta.
Pravna podlaga:
Člen 153, Ustava [URS]
Člen 45.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vlada Republike Slovenije
Datum vloge:
24. 5. 2004
Vrsta odločitve:
odločba
Vrsta rešitve:
razveljavitev ali odprava
Dokument:
US24219
Dokument v PDF obliki:
U-I-145-04.pdf
119 KB
Prenesite datoteko
U-I-145-04_Sklep.pdf
117 KB
Prenesite datoteko
U-I-145/04-5
8. 7. 2004
SKLEP
Ustavno sodišče je v postopku za oceno ustavnosti in zakonitosti, začetem na zahtevo Vlade Republike Slovenije, na seji dne 8. julija 2004
sklenilo:
Izvrševanje 32. člena Odloka o prostorskih ureditvenih pogojih za območje Občine Dolenjske Toplice (Uradni list RS, št. 103/03) se do končne odločitve Ustavnega sodišča zadrži.
Obrazložitev
1. Predlagateljica izpodbija 32. člen Odloka o prostorskih ureditvenih pogojih za območje Dolenjske Toplice (v nadaljevanju Odlok), ki določa postopek izdelave lokacijskih dokumentacij za gradnjo objektov po določbah Zakona o urejanju naselij in drugih posegov v prostor (Uradni list SRS, št. 18/84 in nasl. - v nadaljevanju ZUN). Vlada navaja, da je Ministrstvo za okolje, prostor in energijo (v nadaljevanju Ministrstvo), kot nadzorstveni organ nad zakonitostjo splošnih aktov lokalnih skupnosti, ugotovilo neskladnost izpodbijane določbe 32. člena Odloka s 153. in 87. členom Ustave ter s 179. členom Zakona o urejanju prostora (Uradni list RS, št. 110/02 - v nadaljevanju ZUreP-1). Ministrstvo naj bi Občini določilo rok, da ugotovljeno neskladnost odpravi in ga o tem obvesti. Ker naj Občina ne bi odgovorila, je Ministrstvo predlagalo Vladi, naj začne postopek za oceno ustavnosti izpodbijane določbe 32. člena Odloka na podlagi tretjega odstavka 64. člena Zakona o državni upravi (Uradni list RS, št. 52/02 in nasl. - ZDU-1). Z izpodbijano določbo odloka naj bi Občina uredila postopek izdelave lokacijske dokumentacije, kar naj bi bilo v neskladju z določbo 179. člena ZUreP-1. S podzakonskimi akti naj ne bi bilo mogoče urejati pravic in obveznosti državljanov in drugih oseb. Občina, kljub opozorilom Ministrstva, naj izpodbijane določbe ne bi spremenila. Vlada predlaga, naj Ustavno sodišče izpodbijano določbo 32. člena Odloka odpravi in do končne odločitve naj zadrži njeno izvrševanje.
2. Občina na predlog Vlade za začasno zadržanje izvrševanja predpisa ni odgovorila.
3. Po določbi 39. člena Zakona o Ustavnem sodišču (Uradni list RS, št. 15/94 - v nadaljevanju ZUstS) sme Ustavno sodišče do končne odločitve v celoti ali delno zadržati izvršitev predpisa ali splošnega akta za izvrševanje javnih pooblastil, če bi zaradi njegovega izvrševanja lahko nastale škodljive posledice. Ustavno sodišče je izvrševanje 32. člena Odloka zadržalo. Občina, po prenehanju veljavnosti ZUN in ZUreP, podaljšuje njuno uporabo za izvedbo postopka izdelave lokacijske dokumentacije, kar pomeni, da bo gradbeno dovoljenje temeljilo na lokacijski dokumentaciji, urejeni po ZUN, in ne po drugem odstavku 58. člena Zakona o graditvi objektov (Uradni list RS, št. 110/02 in nasl. - ZGO-1), ki določa izdelavo posebnega dela projekta. To lahko povzroči v postopku izdaje gradbenega dovoljenja škodljive posledice strankam, ki bi jih bilo v primeru morebitne nezakonitosti izpodbijane določbe 32. člena Odloka težko popraviti. Začasno zadržanje pomeni, da se Odlok v zadržanem delu do končne odločitve Ustavnega sodišča ne more izvrševati. Pri odločanju o začasnem zadržanju je Ustavno sodišče upoštevalo, da je predlagatelj Vlada, ki ne bo udeležena v postopku izdaje gradbenega dovoljenja. Če bi namreč šlo za pobudnika, ki je udeležen v postopku izdaje gradbenega dovoljenja, pogoji za začasno zadržanje po ustaljeni ustavnosodni presoji ne bi bili izpolnjeni.
4. Ustavno sodišče je sprejelo ta sklep na podlagi 39. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić
U-I-145/04-8
16. 12. 2004
ODLOČBA
Ustavno sodišče je v postopku za oceno ustavnosti in zakonitosti, začetem z zahtevo Vlade Republike Slovenije, na seji dne 16. decembra 2004
odločilo:
Člen 32 Odloka o prostorskih ureditvenih pogojih za območje Občine Dolenjske Toplice (Uradni list RS, št. 103/03 in 101/04) se razveljavi.
Obrazložitev
A.
1. Predlagateljica izpodbija 32. člen Odloka o prostorskih ureditvenih pogojih za območje Občine Dolenjske Toplice (v nadaljevanju Odlok), ki določa postopek izdelave lokacijskih dokumentacij za gradnjo objektov po določbah Zakona o urejanju naselij in drugih posegov v prostor (Uradni list SRS, št. 18/84 in nasl. - v nadaljevanju ZUN). Vlada navaja, da je Ministrstvo za okolje, prostor in energijo (v nadaljevanju Ministrstvo), kot nadzorstveni organ nad zakonitostjo splošnih aktov lokalnih skupnosti, ugotovilo neskladnost izpodbijane določbe 32. člena Odloka s 153. in 87. členom Ustave ter s 179. členom Zakona o urejanju prostora (Uradni list RS, št. 110/02 - v nadaljevanju ZUreP-1). Ministrstvo naj bi Občini določilo rok, da ugotovljeno neskladnost odpravi, vendar ta tega ni storila. Tako je Ministrstvo predlagalo Vladi, naj začne postopek za oceno ustavnosti izpodbijane določbe 32. člena Odloka na podlagi tretjega odstavka 64. člena Zakona o državni upravi (Uradni list RS, št. 52/02 in nasl. - ZDU-1).
2. Občina na zahtevo ni odgovorila.
B.
3. Vlada ima pooblastilo za vložitev zahteve v tretjem odstavku 64. člena ZDU-1 pod pogojem, da pristojni minister predhodno opozori na neskladnost občino, ki je sprejela sporni akt. Ta pogoj je v obravnavani zadevi izpolnjen.
4. Izpodbijana določba Odloka ureja postopke izdelave lokacijskih dokumentacij za gradnjo objektov, ki so se začeli na podlagi Odloka o urbanističnem redu v Občini Novo mesto (Skupščinski Dolenjski list, št. 2/73 in nasl. - v nadaljevanju Urbanistični red) pred sprejetjem ZUreP-1 in pred sprejetjem izpodbijanega Odloka ter določa, da se ti postopki končajo na podlagi ZUN, Zakona o planiranju in urejanju prostora v prehodnem obdobju (Uradni list RS, št. 48/90 in nasl. - v nadaljevanju ZPUP) ter Urbanističnega reda.
5. Vlada očita, da izpodbijana določba ureja postopek izdelave lokacijske dokumentacije po 55. členu ZUN, ki je na podlagi 2. točke prvega odstavka 179. člena ZUreP-1 prenehal veljati.
6. Občina je po prenehanju veljavnosti ZUN in ZPUP z izpodbijano določbo podaljšala njuno uporabo glede postopkov izdelave lokacijske dokumentacije, kar pomeni, da bi gradbeno dovoljenje temeljilo na lokacijski dokumentaciji, urejeni po ZUN, in ne po drugem odstavku 58. člena Zakona o graditvi objektov (Uradni list RS, št. 110/0 in nasl. - v nadaljevanju ZGO-1), ki določa izdelavo posebnega dela projekta.
7. Po določbi tretjega odstavka 153. člena Ustave morajo biti predpisi v skladu z Ustavo in z zakoni. ZGO-1 ureja postopek pridobitve gradbenega dovoljenja. Po tem zakonu ni predviden postopek izdelave lokacijske dokumentacije, zato Občina tega vprašanja ne more urejati drugače, kot to določa zakon.
8. Glede na navedeno je Ustavno sodišče izpodbijano določbo Odloka zaradi neskladnosti s tretjim odstavkom 153. člena Ustave razveljavilo. Pri tem je upoštevalo, da je bilo izvrševanje izpodbijane določbe zadržano, zato je ni bilo treba odpraviti, kot je predlagala predlagateljica. Ker je Ustavno sodišče izpodbijano določbo razveljavilo že iz zgoraj navedenega razloga, ni ocenjevalo še drugih očitkov predlagateljice.
C.
9. Ustavno sodišče je sprejelo to odločbo na podlagi tretjega odstavka 45. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Odločbo je sprejelo soglasno.
Predsednik
dr. Janez Čebulj